केंद्र से मिलेगा स्पेशल रिलीफ फंड; अगले साल विधानसभा-लोकसभा चुनाव से पहले मदद देगी सरकार
हरियाणा में 12 जिलों को सरकार ने बाढ़ ग्रस्त घोषित कर दिया है। इसके मायने क्या हैं? ये हम आपको बताते हैं। सबसे पहले इसका फायदा यह होगा कि केंद्र सरकार ऐसे राज्य को स्पेशल रिलीफ फंड देगा। इससे राज्य सरकार बाढ़ पीड़ितों को आर्थिक मदद देने में आसानी होगी।
हरियाणा सरकार ने इतिहास में पहली बार 22 में से 12 जिलों में बाढ़ की घोषणा कर दी है। आखिर अचानक सरकार ने ऐसा कदम क्यों उठाया, क्योंकि दूसरे राज्यों ने अभी ऐसा नहीं किया, इसको लेकर सबके मन में सवाल हैं। इसका जवाब ये है कि बाढ़ घोषित करने से हरियाणा सरकार को जल्दी केंद्र सरकार से स्पेशल रिलीफ फंड मिलेगा।
हरियाणा में अगले साल विधानसभा चुनाव और उससे पहले लोकसभा चुनाव होने हैं। ऐसे में सरकार बाढ़ का दर्द तब तक लोगों के अंदर नहीं रहने देना चाहती। स्पेशल रिलीफ फंड मिला तो बाढ़ पीड़ितों को आर्थिक मदद मिलेगी। किसानों को फसलों का मुआवजा मिलेगा और सरकार टूटी सड़कों को भी जल्दी ठीक करवा सकेगी। बाढ़ से हरियाणा को अब तक 500 करोड़ रुपए के नुकसान का अनुमान है।
बाढ़ रोकने को स्टडी भी कराएगी सरकार
सरकार अब हरियाणा में बाढ़ को लेकर स्टडी भी कराएगी। इसमें देखा जाएगा कि नदियों का पानी आबादी तक कैसे पहुंचा?। पंचकूला में कौशल्या डैम से चट्‌टाने घग्गर नदी तक कैसे पहुंची, इसकी जांच होगी। बाढ़ से जो सड़कें टूट गई हैं उसकी मरम्मत के लिए कमेटी का गठन कर टेंडर किए जाएंगे। जहां सड़कों में बारिश के पानी से कटाव हुआ है वहां स्थायी पुलियां बनाई जाएंगी। इसके साथ ही पुराने बांधों को मजबूत करने के लिए बजट राशि बढ़ाई जाएगी।
हरियाणा को अब तक कितना नुकसान
हरियाणा सरकार के प्राथमिक आंकलन में सूबे को 500 करोड़ रुपए का नुकसान हुआ है। केंद्र से राहत के तौर पर अभी तक 216 करोड़ रुपए जारी किए गए हैं, लेकिन अधिक नुकसान को देखते हुए राज्य सरकार की ओर से नुकसान की प्राथमिक रिपोर्ट तैयार की गई है, जो केंद्र की सहायता राशि से कहीं अधिक है। ऐसे में सरकार की ओर से राज्य के 22 जिलों में से 12 जिलों को बाढ़ ग्रस्त घोषित किया गया है।
पहले भी बन चुके हैं ऐसे हालात
हरियाणा में बाढ़ से पहले भी ऐसे हालात बन चुके हैं। 1973-74 में भी पहाड़ों की बारिश से राज्य में बाढ़ की स्थिति बन चुकी है। इसके बाद 1978, 1995 और 2006 में भी बाढ़ की स्थिति बनी है। इस दौरान भी राज्य को काफी नुकसान हो चुका है, लेकिन इस बार हालात काफी खराब हो गए, इसको देखते हुए सरकार को पहली बार बाढ़ग्रस्त घोषित करने का फैसला लेना पड़ा।
ये जिले बाढ़ग्रस्त घोषित
हरियाणा के अंबाला, फतेहाबाद, फरीदाबाद, कुरुक्षेत्र, कैथल, करनाल, पंचकुला, पानीपत, पलवल, सोनीपत, सिरसा और यमुनानगर को बाढ़ प्रभावित घोषित किया गया है। 1353 गांवों और 4 म्यूनिसिपल इलाके बारिश व बाढ़ से प्रभावित हुए हैं।